b"\n_START_ARTICLE_\nCroat molisi\xc3\xa0\n_START_SECTION_\nSituaci\xc3\xb3 i nombre de parlants\n_START_PARAGRAPH_\nEs tracta dels municipis d'Acquaviva Collecroce/\xc5\xbdivavoda-Kru\xc4\x8d, Montemitro/Mundimitar i San Felice del Molise/\xc5\xa0tifili\xc4\x87 (Fili\xc4\x87) (antigament tamb\xc3\xa9 es parlava a Palata i a Cerritello/\xc4\x8cirit). Ling\xc3\xbc\xc3\xadsticament pertany al grup dialectal \xc5\xa1tocavi\xc3\xa0-icavi\xc3\xa0 (amb algunes caracter\xc3\xadstiques del \xc4\x8dakavi\xc3\xa0). Segons el cens de 1991 hi havia una poblaci\xc3\xb3 de 2.368 habitants, dels quals uns 1.700 encara parlaven el croat. Endem\xc3\xa9s, es calcula que un miler m\xc3\xa9s tamb\xc3\xa9 el parlen entre els croats molisians emigrats a Am\xc3\xa8rica. L'emigraci\xc3\xb3 ha estat end\xc3\xa8mica als municipis. Entre 1911 i 1993, la poblaci\xc3\xb3 d'Acquaviva pass\xc3\xa0 de 2.243 a 898, la de San Felice del Molise de 1.641 a 901 i la de Montemitro de 1.017 a 496.\n_START_SECTION_\nEstatut legal\n_START_PARAGRAPH_\nNo disposen de cap mena d'estatut legal que els garanteixi l'\xc3\xbas de la llengua, malgrat que l'article 6 de la constituci\xc3\xb3 italiana ho preveu. Pel que fa a l'ensenyament, nom\xc3\xa9s a San Felice hi ha un curs de croat a l'escola. Tamb\xc3\xa9 \xc3\xa9s totalment absent de l'administraci\xc3\xb3 de just\xc3\xadcia i dels serveis p\xc3\xbablics, encara que \xc3\xa9s tolerat en la topon\xc3\xadmia. Tampoc \xc3\xa9s present a la r\xc3\xa0dio i a la televisi\xc3\xb3, tot i que \xc3\xa9s possible captar les emissores croates de televisi\xc3\xb3 que emeten per sat\xc3\xa8l\xc2\xb7lit._NEWLINE_Pel que fa a revistes i publicacions, entre 1967 i 1970 funcionaren tres publicacions: Na\xc5\xa1a ri\xc4\x8d, Na\xc5\xa1 jezik i Na\xc5\xa1 \xc5\xbeivot. Actualment nom\xc3\xa9s hi ha Modre lastavice, publicaci\xc3\xb3 de l'escola prim\xc3\xa0ria de San Felice del Molise, per\xc3\xb2 el seu \xc3\xa0mbit \xc3\xa9s molt redu\xc3\xaft"